EELNÕU

|  |  |
| --- | --- |
| **O T S U S** |  |
|  |
| Kadrina | 30. november 2022 nr  |
|  |  |
|  |  |
|  |  |
| Arvamuse andmine Orapere liivakarjääri maavara kaevandamise keskkonnaloa taotlusekohta |  |
|  |
|  |

Osaühing Vinni Varahaldus (registrikood 11235031; aadress: Tööstuspargi tn 6, Vinni alevik, Vinni vald, Lääne-Viru Maakond) on esitanud Keskkonnaametile 22.09.2022 taotluse Kadrina vallas Orapere liivakarjääri maavara kaevandamise keskkonnaloa (edaspidi kaevandamisluba) saamiseks.

Orapere liivakarjääri mäeeraldis ja mäeeraldise teenindusmaa asuvad Lääne-Viru maakonnas Kadrina vallas Kiku külas eraomandisse kuuluval katastriüksusel Orapere (katastritunnus: 71601:002:0045).

Keskkonnaamet saatis Kadrina Vallavalitsusele 18.10.2022 kirjaga nr DM-121611-3 „Arvamuse küsimine Orapere liivakarjääri maavara kaevandamise keskkonnaloa taotluse kohta“ (registreeritud Kadrina Vallavalituse dokumendiregistris 19.10.2022 nr all 6-3/746/2022) Osaühing Vinni Varahaldus taotlusmaterjalid tutvumiseks ja arvamuse andmiseks.

Maapõueseaduse § 49 lg 6 kohaselt saadab kaevandamisloa andja kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse kohta.

Maavara geoloogiline uuring Orapere uuringuruumis teostati 2020. aastal OÜ J.Viru Markšeideribüroo (T. Nirgi, EGF 8866) poolt. Uuringu tulemusena valminud aruande alusel kinnitati täiteliiva aktiivsed tarbevarud Maa-ameti 13.01.2021 käskkirjaga nr 1-17/21/100 ning kanti keskkonnaregistri maardlate nimistusse Orapere uuringuruumi piires arvutatud täiteliiva aktiivne tarbevaru pindalal 6,74 ha – 188 tuh m³ (1. plokk).

Seisuga 16.09.2020 on täiteliiva aktiivne tarbevaru 188 tuh m³, millest kaevandatav varu on 173,5 tuh m³. Taotletava Orapere liivakarjääri mäeeraldise teenindusmaa pindala on 11,78 ha, sh mäeeraldise pindala 6,74 ha. Taotletav mäeeraldis hõlmab Orapere liivamaardla (registrikaart nr 985) aktiivset tarbevaru plokki 1 täielikult.

Maavara plaanitakse kasutada teedeehituses, üldehituses ja ehitussegudes. Kaevandamisloa kehtivusajaks taotletakse 15 aastat. Kaevandatud maa on plaanis korrastada metsa- ja rohumaaks ning eemaldatud katendit kasutatakse ala korrastamisel. Kuna mäeeraldise lääne- ja idaosas esineb põhjaveetasemest madalamaid alasid, plaanitakse nendel aladel teostada katendiga tagasitäitmist vähemalt 0,7 m kõrgemale põhjaveetasemest.

Orapere liivakarjääri maavara kaevandamise loa seletuskirja kohaselt hõlmab Orapere maaüksus valdavalt tasase reljeefiga metsamaad, mille keskel eristub reljeefis Väike-Karumägi. Taotletav teenindusmaa paikneb metsamaal ja looduslikul rohumaal. Maapinna absoluutkõrgused jäävad valdavalt vahemikku ~92…107 m. Maapind on madalam taotletava mäeeraldise ja selle teenindusmaa servades, kõrgemad punktid jäävad mäeeraldise keskosasse.

Taotletav mäeeraldise teenindusmaa, sh mäeeraldis asub täielikult Pandivere ja Adavere-Põltsamaa nitraaditundlikul alal (tunnus: LTA1000001). Mäeeraldise teenindusmaa lõunaosas on 2,37 ha suurusel pindalal kattumine kaitsmata põhjavee alaga (tunnus: LTA1000309). Mäeeraldise lõunaosa kattub nimetatud alaga 1,03 ha suurusel pindalal. Taotletavast mäeeraldisest ~40 m kaugusele ida suunas jääb Kõrbse turbamaardla (registrikaart nr 324) hästilagunenud turba aktiivse reservvaru plokk 1, millel on kattuvus taotletava mäeeraldise teenindusmaaga ~0,05 ha ulatuses.

Piirkonnas levib Siluri–Ordoviitsiumi karbonaatsete kivimite põhjavesi, mille survetase jääb lähimate puurkaevude andmestiku alusel kõrgusvahemikku 88,1…95,4 abs m. Kvaternaari setete vabapinnaline vesi avati geoloogilise uuringu käigus tehtud 13. puuraugust neljas puuraugus (PA4, PA6, PA7, PA12) ning nende keskmiseks tasemeks saadi 93,80 abs m. Varu arvutuse ploki koosseisu jäi nendest kaks puurauku (PA7, PA12) ja kuna kasulik kiht jääb ülekaalukalt keskmisest veetasemest ülespoole, käsitletakse kogu maavaravaru veetasemest kõrgemal paikneva varuna ja veealust plokki ei ole eraldi moodustatud.

Kasuliku kihi uuritud paksus jääb vahemikku 1,7…7,9 m. Arvestades uuringupunktide andmeid, on kasuliku kihi keskmine prognoositav paksus 3,1 m. Mäenduslikud kaevandamistingimused on keskmised. Kaevandamist raskendab kohati küllaltki paks katend (kuni kaks meetrit). Samuti on puudulik karjäärile ligipääs, mis plaanitakse osaliselt rajada ning vajadusel ka parendades olemasolevaid metsateid. Mäeeraldise teenindusmaale tagatakse ligipääs Pärnu-Rakvere-Sõmeru põhimaanteelt (tee nr 5), mis kulgeb teenindusmaast ~900 m kaugusel põhja pool. Mahasõit põhimaanteelt jääb taotluse seletuskirja järgi maantee 153-154 kilomeetriposti vahele. Ligipääsutee pikkus maanteelt kuni mäeeraldise teenindusmaani on ligikaudu 1,1 km.

Maavaravaru kaevandamiseks kasutatakse ekskavaatorit, võimalusel ka rataslaadurit. Veealune maavaravaru kavandatakse väljata veetaset alandamata. Liiva laadimine toimub ekskavaatori ja/või rataslaaduriga. Liiva väljavedu karjäärist toimub autotranspordiga. Paljandustöödel ja/või kaevandamisel kasutatakse vajadusel abimehhanismina ka buldooserit. Kaevandatakse kaevandamise projekti järgi, mis koostatakse peale kaevandusloa väljastamist.

Maavara kaevandamisega mõjutatakse alati suuremal või vähemal määral looduskeskkonda. Liiva kaevandamisel on põhilisteks keskkonda mõjutavateks teguriteks maastikupildi visuaalne muutumine, müra ja tolm. Veealune maavaravaru kaevandatakse veetaset alandamata. Eelnevast lähtuvalt puudub veeseire vajadus.

Kadrina Vallavalitsuse keskkonnaspetsialist Pamela Talzi, olles tutvunud Osaühing Vinni Varahaldus poolt Keskkonnaametile esitatud kaevandamisloa taotlusmaterjalidega, saatis Orapere liivakarjäärile kõige lähemal asuvate kinnistute omanikele (Saare, Kuusiku, Mäeotsa, Kanarbiku, Vetepere) 24.10.2022 kirja (registreeritud Kadrina Vallavalitsuse dokumendiregistris nr all 6-3/758/2022), paludes nende arvamust ning ettepanekuid. Antud teemal võtsid Kadrina Vallavalitsusega ühendust ka Udriku küla elanikud ning avaldasid soovi oma ettepanekud esitada.

Oma ettepanekud edastasid Kadrina Vallavalitsusele Kiku küla elanikud 9.november 2022 (registreeritud Kadrina Vallavalitsuse dokumendiregistris nr all 6-3/758/2022-1) ja 11.november 2022 (registreeritud Kadrina Vallavalitsuse dokumendiregistris nr all 6-3/758/2022-3) ning Udriku küla elanikud 13.november 2022 (registreeritud Kadrina Vallavalitsuse dokumendi-registris nr all 6-3/758/2022-2).

Kõigis kirjades väljendus suur mure piirkonna elanike elukvaliteedi ning joogivee olemasolu ja kvaliteedi pärast. Samuti oldi ühiselt seda meelt, et kui liivakarjäär peaks saama kaevandusloa, tuleks mäeeraldise lõuna- ja kagukülgedele ehitada müravallid, kaevetöid tohiks teostada vaid tööpäevadel ajavahemikus 8-18 ning tolmu levikut tuleks niisutamisega piirata.

Kiku küla Kuusiku ja Saare talude pererahvas saatsid omalt poolt eraldi täpsustava pöördumise, milles rõhutasid, et antud karjäär oleks ohuks piirkonna põhjaveele ja võib jätta kuivaks selle läheduses asuvad kaevud. Samuti juhtisid nad tähelepanu Väike-Karumäel ja selle ümbruses kasvavatele laukudele ja käpalistele. Veel toodi välja, et Saare kinnistu salvkaev asub vaid ~45 m liivakarjääri mäeeraldise piirist. Lisati, et paar aastat tagasi Orapere kinnistul tehtud lageraie järgselt pole siiani lõplikult raiejääke koristatud ja et metsatehnika jälgedes leiti õlireostust.

Udriku küla rahvas pöördus oma küsimustega nii Keskkonnaameti kui Kadrina Vallavalitsuse poole uurides, kas karjäärile on tehtud keskkonnamõjude uuring ning selgitatud välja, kuidas mõjub kaevandamine ümbruskonna kaevudele. Samuti sooviti teada, kes vastutab ja kui pika aja jooksul selle eest, kui ümbritsevate talude kaevude vesi või selle kvaliteet halveneb.

Muuhulgas tuuakse pöördumises välja, et piirkonnas on viie km raadiuses juba kaks karjääri – Saksi kruusakarjäär ja Salda liivakarjäär*.*

Olles tutvunud Orapere liivakarjääri mäeeraldise maavara kaevandamise loa taotlus-materjalidega, juhib Kadrina Vallavolikogu tähelepanu alljärgnevale:

1. Orapere mäeeraldise teenindusmaast ~170 m lääne pool asub Udriku oja, ~125 m põhjas asub vääriselupaik (VEP nr.107138 – mets, ~650 m kirdes ja ~850 m (ida)kagu suunas jäävad Kõrbse karsti-piirkonnad (vastavat LTA1000971 ja LTA1001330), ~700 m idas asub Udriku järv, ~340 m (lääne)loode suunas asub kaitseala piiranguvöönd „Udriku mõisa park ja Kabelimägi“ (KPOIS id 2593469).

Kuigi taotluse seletuskirjas on mainitud, et lähim elumaja (Saare kinnistul, katastritunnus 71601:002:0500) paikneb taotletavast mäeeraldise teenindusmaast ~130 m lõuna suunas, siis on selleks kauguseks Maaameti kaardirakenduselt mõõtes ~65-70 m.

Järgmised lähimad elumajad paiknevad taotletava mäeeraldise teenindusmaast kagu suunas ~120 m Kuusiku kinnistul (71601:002:0310), ~360m Mäeotsa kinnistul (71601:002:0690), ~610 m Kanarbiku kinnistul (71601:002:0025), ida suunas ~590 m Vetepere kinnistul (71601:001:0008). Loode suunas Udriku külas asuvad lähimad eluhooned ~630 m Saarma kinnistul (27302:005:0130), ~690 m Sepamäe kinnistul (27302:005:0160), ~700 m Saare (27302:005:0141) ja Naerismäe (27302:005:0210) kinnistutel ja ~725 m Nõmme kinnistul (27302:005:0151).

2. Taotletav Orapere liivakarjäär asub Pandivere kõrgustiku karstilises piirkonnas. Karstialadel puudub põhjaveel looduslik kaitstus, mistõttu pääsevad reoained takistamatult põhjavette. Allikate veerohkusest ja kvaliteedist oleneb Pandivere kõrgustikult algavate jõgede vesi.

Maves AS-i poolt 2002. aastal koostatud kataloogis „Karst ja allikad Pandiveres“ (1994. a koostatud kataloogi “Pandivere Riikliku Veekaitseala karst ja allikad” täiendatud väljaanne) on kirjeldatud Pandivere karstunud aluspõhjalise kõrgustiku omapära, mida iseloomustab arenev pindmine ja maa-alune karst. Karstivee maasisene vool liigub kõrgustiku nõlvade suunas, mis on kujunenud allikatevööndi moodustumisest kõrgustiku ümber.

Rohkesti karstilehtreid leidub Tapa-Kadrina maanteest lõuna ja kagu pool. Siin on neid teada üle 40 ja sageli on nad hea neelamisvõimega 1…4 meetri sügavusega kurisud (karstumise tagajärjel tekkinud negatiivne pinnavorm, mille põhjast toimub pinnavee äravool põhjavette), mis esinevad kohati rühmiti. Koos üksikute lähikonna lehtritega moodustavad nad karstialasid ja -välju.

Kadrina vallas kuulub (kataloogis karstinähtused 172..177, allikas 37) Kõrbse karstipiirkonda 6 karstiala, millest üks asub mäeeraldise teenindusmaast ~650 m kirde suunas (LTA1000971) Timbulimbu kinnistul (71601:001:0021) ja teine ~850 m ida suunas (LTA1001330) Teeääre kinnistul (27202:001:0208). Mäeeraldise teenindusmaast ~830 m kagu suunas jääb Kiku küla keskuses asuv Kiku karstijärvik. Udriku allikad asuvad Udriku mõisa pargis, paepõhjaga tiigis.

3. Taotluse seletuskirjas on mainitud, et veetasemest allapoole jääva maavara osa kogu väljatavast liivast on niivõrd väike, et seda eraldi ei käsitleta ning kogu täiteliiv on arvestatud maapealseks maavaravaruks.

Põhjaveekomisjoni poolt 2004. koostatud „Eesti Põhjavee kasutamine ja kaitse“ on välja toodud, et liiva tootmine liivakarjääris põhjavee-tasemest sügavamal vee all vahetult veehaarde kõrval mõjutab veehaaret (võetud liiva maht vastab mõjult samamahulise koguse põhjavee väljapumpamisele). Inimmõju lõppedes taastub põhjavee kogus enamasti mõne aastaga, kuid vee kvaliteedi taastumine võib võtta väga pikka aega ja taastuva vee koostis võib jäädagi looduslikust erinevaks.

Lisaks nenditakse, et järelemõtlematu tegevusega võib allika või karstiala rikkuda igaveseks. Sageli ei piisa allika lähiümbruse kaitsest allika looduslähedase seisundi säilimiseks. Allikate füüsiliseks säilimiseks tuleb vältida põhjavee taset muutvaid kaevetöid vähemalt kahe kilomeetri raadiuses nende ümber. Igasugusesse veetaseme reguleerimisse allikate läheduses tuleb suhtuda äärmise ettevaatusega.

Kuna osaliselt kaevandatakse allpool põhjavee taset ja lähiümbruses on rohkelt erinevaid põhjavee muutustele väga tundlikke loodusobjekte, soovivad nii Kadrina Vallavalitsus kui ümberkaudsed elanikud, et kaevandustegevus ei mõjutaks neid objekte ega inimeste elu- ja joogiveekvaliteeti ega vara.

Keskkonnamõju hindamise ja keskkonnajuhtimissüsteemi seaduse § 6 lõike 1 punkti 28 järgi loetakse olulise keskkonnamõjuga tegevuseks pealmaakaevandamine suuremal kui 25 hektari suurusel alal. Siinjuures toob Kadrina Vallavalitsus välja sama seaduse § 2², § 6 lõike 2 punktis 2 ja § 6 lõikes 4 välja toodu, kuna mäeeraldise teenindusmaast vaid ~65 m kaugusel asuvad Saare kinnistu hooned ning kaev pelgalt ~45 m kaugusel.

Vähem oluline ei ole ka asjaolu, et piirkonnas on juba mitu karjääri. Seetõttu on elanikel õigustatud mure, kas nende kollektiivne keskkonnahäiring ei hakka liialt inimeste ja loomade elukvaliteeti mõjutama.

Toetudes Riigikohtu 30. septembri 2022 lahendile nr 3-20-1247, mille punktides 23 ja 24 tuuakse välja, et loa andjal on kohustus saata kohalikult omavalitsuselt arvamuse küsimisel lisaks taotlusele ka keskkonnamõju hindamise algatamise või algatamata jätmise otsuse eelnõu, millest on võimalik saada infot kaevandamisloa andmise tingimuste kohta. Vastaval juhul tuleb pikendada arvamuse andmise tähtaega nii, et kohalikul omavalitsusel jääb piisavalt aega nimetatud materjalide ja hinnangutega tutvumise järel arvamust avaldada.

Eeltoodust tulenevalt ning võttes aluseks maapõueseaduse § 49 lõike 6, § 16 lõike 1, keskkonna-mõju hindamise ja keskkonna-juhtimissüsteemi seaduse § 2², § 3³ lõike 1, § 6 lõike 1 punkti 28, § 6 lõike 2 punkti 2, § 6 lõike 4, Kadrina Vallavolikogu

o t s u s t a b:

1. Anda arvamus Orapere liivakarjääri maavara kaevandamise keskkonnaloa taotluse kohta pärast Keskkonnaametilt saadud teavet keskkonnamõju hindamise algatamise või algatamata jätmise kohta.

2. Otsus jõustub teatavakstegemisest.

Isikul, kelle õigusi otsusega või haldusmenetluse käigus rikuti, on õigus esitada vaie Kadrina Vallavolikogule Kadrina Vallavalitsuse kaudu asukohaga Rakvere tee 14, Kadrina alevik 30 päeva jooksul, arvates päevast, millal isik vaidlustatavast otsusest või toimingust teada sai või oleks pidanud teada saama, või esitada kaebus Tartu Halduskohtule haldusmenetluse seadustikus sätestatud korras ja tingimustel.

|  |  |
| --- | --- |
| (allkirjastatud digitaalselt) |  |
| Madis Viise |  |
| vallavolikogu esimees |   |

Seletuskiri otsuse eelnõu „Arvamuse andmine Orapere liivakarjääri kaevandamisloa taotluse kohta“ juurde

Õiguslik alus:

Maapõueseadus

§ 49 lg 6 – kaevandamisloa andja saadab kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse kohta.

§ 16 lg 1 – maapõue kasutamisel tuleb lisaks käesoleva seaduse § 14 lõike 1 punktides 1 ja 2 sätestatule mõistlikus ulatuses tagada võimalikult väike ebasoodne mõju keskkonnale, inimese tervisele, heaolule ja varale.

Keskkonnamõju hindamise ja keskkonna-juhtimissüsteemi seadus

§ 2² – keskkonnamõju on oluline, kui see võib eeldatavalt ületada mõjuala keskkonnataluvust, põhjustada keskkonnas pöördumatuid muutusi või seada ohtu inimese tervise ja heaolu, kultuuripärandi või vara.

§ 3³ lg 1 – keskkonnameetmed käesoleva jao tähenduses on kavandatava tegevuse elluviimisega kaasneva ebasoodsa keskkonnamõju ennetamise, vältimise, vähendamise ja leevendamise ning põhjendatud juhul heastamise meetmed. Keskkonnameetmete hulka arvatakse ka keskkonnaseire.

§ 6 lg 1 p 28 – Olulise keskkonnamõjuga tegevus on: pealmaakaevandamine suuremal kui 25 hektari suurusel alal või turba kaevandamine suuremal kui 150 hektari suurusel alal või allmaakaevandamine.

§ 6 lg 2 p 2 – kui kavandatav tegevus ei kuulu käesoleva paragrahvi lõikes 1 nimetatute hulka, peab otsustaja andma eelhinnangu selle kohta, kas järgmiste valdkondade tegevusel on oluline keskkonnamõju: maavara kaevandamine, kaevise rikastamine või kaevandatud maa korrastamine;

§ 6 lg 4 – Käesoleva paragrahvi lõikes 2 nimetatud tegevusvaldkondade täpsustatud loetelu kehtestab Vabariigi Valitsus määrusega;

Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu

§ 3 lg 4 – pealmaakaevandamine kuni 25 hektari suurusel alal;

Menetlemise ajalugu

Maapõueseaduse § 27 lõike 7 kohaselt edastas Keskkonnaamet 24.04.2020 kirjaga nr

12-2/20/209-4 Kadrina Vallavalitsusele Osaühingu Vinni Varahaldus Orapere uuringuruumi geoloogilise uuringuloa taotluse arvamuse andmiseks.

Kadrina Vallavalitsuse 09. juuni 2020 korralduses nr 182 avaldati arvamust Orapere uuringu-ruumi uuringuloa taotluse kohta. Vallavalitsus, olles tutvunud taotlusmaterjalides tooduga ja võtnud arvesse asjaolu, et uuringu järgselt sobiva maavaravaru olemasolu korral on Osaühingul Vinni Varahaldus kavas taotleda maavara kaevandamise keskkonnaluba, on pidanud vajalikuks juhtida tähelepanu järgmistele asjaoludele:

1. Kadrina vallas Kiku külas asuva Orapere kinnistu maa kasutamise sihtotstarve on 100% maatulundusmaa ning Kadrina valla üldplaneeringu kohaselt ei ole uute kaevandusalade lisandumist valla territooriumile ette nähtud. Uute võimalike kaevandamisalade lisandumisel peame oluliseks lubada uusi mäeeraldisi aladele, kus kaevanduste rajamisega mõjutatakse võimalikult vähe keskkonda ja kohalike elanike elutingumusi. Enne uute kaevandamisalade rajamist tuleb välja selgitada kaevandamistegevusega kaasnevad mõjud keskkonnale sh põhjaveele ja mõjuala ulatus, otsesed ja kaudsed mõjud inimeste tervisele, heaolule, varale ja kultuuripärandile.

2. Orapere uuringuruumi teenindusala piirneb vahetult Saare kinnistuga. Kinnistul asuv elamu jääb ~65 m kaugusele ning Kuusiku kinnistul asuv elamu jääb ~120 m kaugusele teenindusmaa välispiirist. Saare ja Kuusiku kinnistute omanikud on esitanud omapoolsed vastuväited kavandatud tegevuse kohta, kuna planeeritav kaevandamisala asub elamute vahetus läheduses, mis toob kaasa elanikele suure elutingimuste muutuse ning kaevandamisest keskkonnale, inimeste tervisele, varale tuleneva keskkonnahäiringu. Samuti ei anna Saare ja Kuusiku kinnistute omanikud luba eratee kasutamiseks nii geoloogiliseks uuringuks vajaliku tehnika kohaletoimetamiseks/äraviimiseks ega ka edaspidiseks maavara väljaveoks.

Korralduses toodi välja, et Kadrina vallavalitsus on seisukohal, et Orapere uuringuruumis geoloogilise uuringu teostamise eesmärk on siiski maavara kaevandamine, mis toob edaspidi kaasa ümbruskonna elanikele elutingimuste halvenemise ning kaevandamisest tuleneva keskkonnahäiringu keskkonnale, inimeste tervisele, heaolule ja varale. Kavandatav kaevandus-tegevus on vastuolus kohalike elanike vajaduste ja huvidega, kuna võimalik kaevandamisala jääb olemasolevate elamute (Saare, Kuusiku kinnistud) lähiümbrusesse. Kohalikelt elanikelt saadud info kohaselt on juba 1970-ndatel aastatel soovitud eelpool nimetatud Väike-Karumäes leiduvat maavara kasutada teede ehituseks, aga puurimiste tulemusena loobuti, kuna maavara ei olnud teede ehituseks sobiliku kvaliteediga (liiv ja kruus on segunenud saviga). Tuginedes Riigikohtu 11.11.2015 otsusele nr 3-3-1-37-15 ei piira nõustumine uuringuloa väljastamisega mingil moel kohaliku omavalitsuse võimalust keelduda kaevandamisloa kooskõlastamisest.

Eelnõu koostaja

Pamela Talzi

keskkonnaspetsialist